Са справаздачай аб рабоце ТЦСАН за мінулы год выступіла яго дырэктар Марыя Курдзека. Яна адзначыла, што цэнтр — гэта шматфункцыянальная ўстанова, якая прадастаўляе састарэлым грамадзянам, інвалідам і іншым катэгорыям насельніцтва розныя сацыяльныя паслугі. На пачатак года на надомным абслугоўванні знаходзяцца 874 чалавекі, якіх даглядаюць 113 сацыяльных работнікаў. У структуру цэнтра ўваходзяць восем аддзяленняў, кожнае з якіх выконвае сваю функцыю. У 2014 годзе адкрыта новае аддзяленне – дзённага знаходжання для грамадзян пажылога ўзросту. Для аказання дапамогі асобам, якія трапілі ў складаную жыццёвую сітуацыю, пры аддзяленні кругласутачнага знаходжання ў Крулеўшчыне адкрыты антыкрызісны пакой. Каб платныя паслугі сацыяльнай службы былі больш даступнымі, створаны і працуюць пяць брыгад з ліку сацыяльных работнікаў і адна брыгада ў саставе псіхолага, юрыста, рабочых аддзялення тэрміновай сацыяльнай дапамогі. Цэнтр кантралюе работу аддзяленняў кругласутачнага знаходжання для пажылых грамадзян і інвалідаў, дзе створаны годныя ўмовы для пражывання. Сярэдні ўзрост іх пастаяльцаў – 80 гадоў. Кошт утрымання аднаго чалавека ў месяц складае 3,5 мільёна рублёў. Каля 60-ці працэнтаў ад гэтай сумы пакрывае пенсія грамадзян. Астатнія выдаткі аплачваюцца з бюджэту раёна.